ตลาดฯเอเชียเปิดพุ่ง ขานรับวอลล์สตรีทนำนิวไฮ ฟากนลท.เมินข่าวเกาหลีเหนือยิงขีปนาวุธ
ตลาดหุ้นเอเชียเปิดพุ่ง ขานรับวอลล์สตรีทนำนิวไฮ ฟากนลท.เมินข่าวเกาหลีเหนือยิงขีปนาวุธ
29 พ.ย. 2560

ผู้สื่อข่าวรายงานว่า ตลาดหุ้นเอเชียเปิดพุ่งขึ้นในวันนี้ (29 พ.ย.60) เนื่องจากนักลงทุนขานรับตลาดหุ้นนิวยอร์กที่ปิดทำนิวไฮเมื่อคืนนี้ หลังจากคณะกรรมาธิการด้านงบประมาณของวุฒิสภาสหรัฐมีมติผ่านร่างกฎหมายปฏิรูปภาษีของพรรครีพับลิกัน ซึ่งถือเป็นขั้นตอนสำคัญก่อนที่ร่างกฎหมายดังกล่าวถูกส่งให้กับวุฒิสภาเต็มคณะทำการพิจารณาเป็นลำดับต่อไป
โดยดัชนี HSI ตลาดหุ้นฮ่องกงเปิดวันนี้ที่ 29,813.94 จุด เพิ่มขึ้น 133.09 จุด, +0.45% ดัชนี SSE Composite ตลาดหุ้นจีนเปิดวันนี้ที่ 3,335.57 จุด เพิ่มขึ้น 1.91 จุด, +0.06% ดัชนี FTSE STI ตลาดหุ้นสิงคโปร์เปิดวันนี้ที่ 3,447.80 จุด เพิ่มขึ้น 5.45 จุด, +0.16% ดัชนี TAIEX ตลาดหุ้นไต้หวันเปิดวันนี้ที่ 10,735.24 จุด เพิ่มขึ้น 28.17 จุด, +0.26% ดัชนี FBMKLCI ตลาดหุ้นมาเลเซียเปิดวันนี้ที่ 1,716.28 จุด เพิ่มขึ้น 1.86 จุด, +0.11% ดัชนี KOSPI ตลาดหุ้นเกาหลีใต้เปิดวันนี้ที่ 2,517.26 จุด เพิ่มขึ้น 3.07 จุด, +0.12% ดัชนี NIKKEI 225 ตลาดหุ้นญี่ปุ่นเปิดวันนี้ที่ 22,613.96 จุด เพิ่มขึ้น 127.72 จุด, +0.57%  ดัชนี PSE Composite ตลาดหุ้นฟิลิปปินส์เปิดวันนี้ที่ 8,272.07 จุด ลดลง 19.81 จุด, -0.24%
ทั้งนี้ตลาดหุ้นเอเชียเปิดตลาดปรับตัวขึ้น โดยนักลงทุนไม่ให้ความสนใจต่อข่าวเกาหลีเหนือยิงขีปนาวุธครั้งนี้
อย่างไรก็ตาม เกาหลีเหนือได้ทดสอบยิงขีปนาวุธข้ามทวีป (ICBM) ในช่วงเช้ามืดของวันพุธตามเวลาท้องถิ่น ซึ่งส่งผลให้คณะมนตรีความมั่นคงแห่งสหประชาชาติ (UNSC) จะจัดการประชุมฉุกเฉินในวันนี้ ตามคำร้องขอของรัฐบาลญี่ปุ่น สหรัฐ และเกาหลีใต้
 